CELEX: 62021TN0782
Language: lv
Date: 2021-12-18 00:00:00
Title: Lieta T-782/21: Prasība, kas celta 2021. gada 18. decembrī – EAA/Komisija

14.2.2022   
            
            
               LV
            
            
               Eiropas Savienības Oficiālais Vēstnesis
            
            
               C 73/54
            
         
      Prasība, kas celta 2021. gada 18. decembrī – EAA/Komisija
      (Lieta T-782/21)
      (2022/C 73/69)
      Tiesvedības valoda – angļu
      
         Lietas dalībnieki
      
      
         Prasītāja: European Aluminium Association (EAA) (Brisele, Beļģija) (pārstāvji: B. O’Connor un M. Hommé, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  veikt procesa organizatorisko pasākumu saistībā ar diviem lietas aspektiem;
               
            
                  —
               
               
                  atcelt Īstenošanas lēmumu (ES) 2021/1788 (1), ar kuru Komisija aptur Īstenošanas regulas (ES) 2021/1784 (2) darbību;
               
            
                  —
               
               
                  piespriest Eiropas Komisijai atlīdzināt prasītājas tiesāšanās izdevumus, kas tai radušies šajā tiesvedībā.
               
            
         Pamati un galvenie argumenti
      
      Prasības pamatojumam prasītāja izvirza piecus pamatus.
      
                  1.
               
               
                  Ar pirmo pamatu tiek apgalvots, ka Komisija esot pārkāpusi Regulu 2016/1036 (3) un it īpaši tās 14. panta 4. punktu. Proti, Komisija neesot izskatījusi jautājumu par kaitējumu, kā tas ir paredzēts Regulas (ES) 2016/1036 3. panta 5. punktā, bet ir tikai pārbaudījusi ierobežotu un samazinātu kaitējuma rādītāju skaitu. Turklāt Komisija neesot veikusi Savienības interešu novērtējumu. Tāpat arī Komisija neesot ņēmusi vērā Savienības dekarbonizācijas politiku un sev ir noteikusi termiņu, kas nebija noteikts tiesību aktos. Visbeidzot, Komisija esot pieļāvusi kļūdu saistībā ar juridisko kritēriju, kas ir jāpiemēro attiecībā uz kaitējuma atkārtošanās iespēju.
               
            
                  2.
               
               
                  Ar otro pamatu tiek apgalvots, ka Komisija neesot ievērojusi taisnīgas procedūras un labas pārvaldības principus. It īpaši Komisijas apturēšanas izmeklēšanas vispārējā norisē esot pieļauti trūkumi un apturēšanas izmeklēšana netika sākta likumīgi vai balstoties uz faktiem. Turklāt Komisija noteica nevajadzīgus termiņus, lai ievērotu nesaprātīgu un nevajadzīgu termiņu. Tāpat arī Komisija esot rīkojusies nekonsekventi, izmantojot izpaušanas jēdzienu, kas ir piemērojams jaunai izmeklēšanai un pārskatīšanas izmeklēšanai, bet ne termiņus, kuri ir piemērojami šīm izmeklēšanām. Visbeidzot, Savienības interešu vērtējums netika atklāts lietas dalībniekiem un tie nevarēja paust savus apsvērumus par to.
               
            
                  3.
               
               
                  Ar trešo pamatu tiek apgalvots, ka Komisija esot pārkāpusi LESD 296. pantu, nenorādot atbilstošu pamatojumu. It īpaši Komisija neesot pienācīgi norādījusi, kāpēc termiņš apturēšanas izmeklēšanas pabeigšanai bija jānosaka vienlaicīgi ar antidempinga izmeklēšanas termiņu. Turklāt Komisija neesot norādījusi pietiekamu pamatojumu, kāpēc Savienības interesēs bija apturēt pasākumus.
               
            
                  4.
               
               
                  Ar ceturto pamatu tiek apgalvots, ka Komisija esot pieļāvusi acīmredzamu kļūdu faktu vērtējumā. It īpaši Komisija esot pieļāvusi kļūdu, pārbaudot grozītos tirgus nosacījumus, Savienības rūpniecības nozares spēju apgādāt tirgu, datus par ražošanu ārpus Savienības un piedāvājumu un pieprasījumu.
               
            
                  5.
               
               
                  Ar piekto pamatu tiek apgalvots, ka Komisija esot neatbilstoši izmantojusi apturēšanas klauzulu. Komisija esot nepareizi izmantojusi savas pilnvaras, nosakot apturēšanu kā alternatīvu neveiksmīgiem pieteikumiem izslēgt produktus no produkta piemērošanas jomas.
               
            
         (1)  Komisijas Īstenošanas lēmums (ES) 2021/1788 (2021. gada 8. oktobris), ar ko aptur galīgos antidempinga maksājumus, kuri ar Īstenošanas regulu (ES) 2021/1784 noteikti Ķīnas Tautas Republikas izcelsmes plakanu alumīnija velmējumu importam (OV 2021, L 359, 105. lpp.).
      
         (2)  Komisijas Īstenošanas regula (ES) 2021/1784 (2021. gada 8. oktobris), ar ko nosaka galīgo antidempinga maksājumu Ķīnas Tautas Republikas izcelsmes plakanu alumīnija velmējumu importam (OV 2021, L 359, 6. lpp.).
      
         (3)  Eiropas Parlamenta un Padomes Regula (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (OV 2016, L 176, 21. lpp.).